
<סדר-היום:>
<שמירה על הסטטוס-קוו של מתחם קבר דוד - דיון מעקב>
נכחו:

<חברי הוועדה:> 
מירי רגב – היו"ר
דוד אזולאי

דוד צור

יעקב אשר
אורי מקלב
<מוזמנים:> 
	נצ"מ אבי ביטון
	–
	ממ"ר דוד, משטרת ישראל, המשרד לביטחון פנים

	אילן ברחק
	–
	רלש"ק דוד, משטרת ישראל המשרד לביטחון פנים

	שבתי גרבצ'יק
	–
	דוברות, משטרת ישראל, המשרד לביטחון פנים

	טליה אברבוך
	–
	יועצת כנסת-ממשלה לשר, המשרד לביטחון פנים

	הרב יוסף שווינגר
	–
	מנכ"ל המרכז הארצי לפיתוח המקומות הקדושים, המשרד לשירותי דת

	אילנה רודשבסקי
	–
	מנהלת תחום אדריכלות, לשכת התכנון המחוזית, משרד הפנים

	יעקב סלאמה
	–
	מנהל אגף עדות, משרד הפנים

	גבריאלה פיסמן
	–
	ממונה, ייעוץ וחקיקה פלילי, משרד המשפטים

	איגי פז
	–
	ייעוץ וחקיקה, משרד המשפטים

	אליהו ליפשיץ
	–
	עו"ד, לשכה משפטית, משרד התיירות

	רמי חתן
	–
	מנהל מחלקת דתות, משרד החוץ

	דוד קורן
	–
	יועץ רה"ע לענייני ערבים, עיריית ירושלים

	יערה איסר
	–
	עוזרת ליועץ רה"ע לענייני ערבים, עיריית ירושלים

	חיים נרגסי
	–
	עו"ד, סגן היועמ"ש לעירייה וראש התביעה העירונית, עיריית ירושלים

	הרב שמואל רבינוביץ
	–
	רב הכותל המערבי והמקומות הקדושים, הקרן למורשת הכותל

	יוסי בלוך
	–
	עוזר לרב הכותל, הקרן למורשת הכותל

	מינה פנטון
	–
	פעילה, קבוצת נאמני קבר דוד, חברת מועצת העיר ירושלים לשעבר 

	ד"ר אמנון רמון
	–
	חוקר, מכון ירושלים לחקר ישראל והאוניברסיטה העברית

	עידן גרוסמן
	–
	מנכ"ל, עמותת מידע יהדות, מפעילי המלווה מלכה בקבר דוד המלך

	הרבנית גרוסמן
	–
	פעילה בקבר דוד

	מיכאל דוד
	–
	פעיל בקבר דוד

	דוד דהאן
	–
	יו"ר ודובר, הארגונים החברתיים בכנסת





<ייעוץ משפטי: >
תומר רוזנר
<מנהלת הוועדה:>
לאה קריכלי
<רישום פרלמנטרי:>
רונית יצחק
<שמירה על הסטטוס-קוו של מתחם קבר דוד - דיון מעקב>
<היו"ר מירי רגב:>
חברים, אנחנו פותחים את הדיון בעניין ישיבת מעקב. אמרנו שבאותו מועד שאנחנו מקיימים את דיון המעקב על הכותל הקטן עם כל התשובות יהיה דיון מעקב גם בעניין קבר דוד עם אותם אנשים, אנחנו מודיעים לכולם היום עם מכתב מסודר שבועיים מראש שלא יהיו פה בעיות עם הבכירים בעניין הזה. 
בעצם זה גם דיון שני, אם אני לא טועה, או שלישי בעניין מתחם קבר דוד. גם בדיון שעבר בעצם הועלתה הבעיה העיקרית שהקבר מחולל על-ידי מיסות ועל-ידי טקסים של נוצרים שלא במסגרת ההסכמים בינינו לבין הוותיקן. הדברים בעצם יוצאים – הם כל הזמן וכל פעם נוגסים עוד ועוד בזכויות שלהם, לכאורה, על קבר דוד וזה לא על-פי הסטטוס-קוו שקבענו. 
בדיון הקודם, אני מזכירה לכם, דיברנו בעצם על האחריות הכוללת של משרד הפנים, וגם בעקבות פגישה של גדעון סער שר הפנים לשעבר יחד עם רב הכותל וגורמים נוספים בקבר קבעו שיהיה שם מש"ק שיבדוק את העניין, שיוודא שהם עולים, שזה לא יהיה תפקיד המשטרה לעשות את זה. קבענו שבעצם יהיו נהלים מאוד ברורים שיצאו. ואני מבינה, מכך שאני מקבלת הרבה מאוד טלפונים, כולל מהרב שמחה קוק, יכול להיות שהוא מתעסק בעניין הזה? 
<דוד אזולאי:>
כן.
<היו"ר מירי רגב:>
גם מהרב שמחה קוק, שבעצם הסוגיה של קבר דוד לא רק שלא מתקדמת לכיוונים שלנו אלא היא נסוגה לאחור. לאחר שקיבלתי את מכתבו של רב הכותל – שאני מכבדת, מוקירה ומעריכה, ואני מודה לך שגם הגעת לדיון כאן היום – קיבלתי החלטה שנקיים על זה דיון כדי לראות איך אנחנו מתקדמים מכאן, איפה הבעיה, איפה הפערים, מתוך כוונה לפתור את הבעיה הזאת פעם אחת ולתמיד. 

אני בדעה, שוב, של חופש הביטוי, של חופש הפולחן של כל אזרח במדינת ישראל, בין אם הוא יהודי, בין אם הוא דרוזי, בין אם הוא נוצרי ובין אם הוא מוסלמי. כל אחד צריך להתפלל במקומות הקדושים לו. אנחנו כיהודים צריכים לכבד את המקומות הקדושים לנו, לאפשר את היכולת של הסטטוס-קוו או את ההסכמים שהיו, אבל לא לאפשר למצב שבגלל שאין אחריות ובגלל שאנחנו לא רוצים לטפל בעניין כי זה יביא לנו איזשהם אי-נעימויות, אז אנחנו מוותרים על הזכות שלנו לטפל במקום הקדוש שלנו, זה לא יכול להיות. זה מצב בלתי אפשרי. 
אני רוצה להבין למה בקבר דוד אנחנו לא מצליחים ליישם את ההחלטות שהיו – שהמיסות הם ארבע פעמים בשנה פלוס פעם אחת, עברנו אז על היומן, סיכמנו את הימים, משרד הפנים עדכנו אותנו – למה הדבר הזה לא קורה, אלא שבאים עכשיו לקבר דוד כמעט כל יום, שרים שם, טקסי הקטורת, הטקסים והמיסות, למה זה קורה ואף אחד בעצם לא לוקח אחריות על העניין הזה. 
הרב, אני מציעה שאתה תפתח את הדיון, ולאחר מכן נשמע את התייחסות הגורמים הרלוונטיים. דוד וצור, מתי שאתם רוצים אתם מוסמכים לדבר. ברוך הבא, יעקב.
<יעקב סלאמה:>
בוקר טוב.

<שמואל רבינוביץ:>
ראשית, אני רוצה לומר שאני חושב שקבר דוד המלך מתנהל בחוכמה ובתבונה. מדובר במקום רגיש, מדובר במקום שיש בו יהודים, הוא מקום קדוש ליהודים, אבל גם לנוצרים יש בו איזשהו עניין. לא צריך לרמוס, לא צריך לפגוע בהם.
<היו"ר מירי רגב:>
חס וחלילה.
<שמואל רבינוביץ:>
יחד עם זה, צריך לשמור על הסטטוס-קוו. כמו שאני יודע, יש שמירה על הסטטוס-קוו, המשטרה אוכפת את זה. אם יש לפעמים סטייה כזאת או אחרת - - - 

<היו"ר מירי רגב:>
תחזור על מה שאומר הסטטוס-קוו, הרב.
<שמואל רבינוביץ:>
אין להם בכלל מיסות, יש להם ארבע פעמים שהם עושים תפילה.
<אבי ביטון:>
חמש.
<שמואל רבינוביץ:>
חמש פעמים שהם עושים תפילה. יש להם איזשהם אירועים, אבל מיסה הם לא עושים. מיסה, מי שיודע, מה שהיה מיסה היה רק פעמיים בביקור האפיפיור האחרון - - -

<דוד צור:>
ב"דורמיציון".
<שמואל רבינוביץ:>
נכון, זה בביקור האפיפיור לפני כן. אין מיסות באופן שוטף, אבל יש כל מיני אנשים שמפיצים שמועות כאלה ואחרות ועושים מזה איזשהו רעש גדול. קורה לעתים נדירות מאוד שיש איזושהי סטייה כזאת או אחרת, המשטרה משתדלת לעצור את זה. מה שסוכם אז עם שר הפנים גדעון סהר לשעבר, שמשרד הפנים ייתן יותר סדרנים מבחינתו כדי שיאכפו את הסטטוס-קוו, ואז לא יהיו שינויים כאלה ואחרים.
<היו"ר מירי רגב:>
זה קורה? יש יותר סדרנים?
<שמואל רבינוביץ:>
אני לא יודע אם יש היום, אם הוסיפו כוח-אדם. לדעתי, לא, הם לא הוסיפו כוח-אדם.

<אבי ביטון:>
לא מכירים את זה.
<שמואל רבינוביץ:>
לא, הם לא הוסיפו כוח-אדם.

<יוסף שווינגר:>
אנחנו הוספנו אצלנו.
<שמואל רבינוביץ:>
אבל אני מדבר על משרד הפנים. משרד הפנים בחלק שלו, לדעתי לא הוסיף כוח-אדם. לגבי המקום, הוא המתוחזק - - - 

<היו"ר מירי רגב:>
עוד מעט תענה לי על זה, יעקב.
<שמואל רבינוביץ:>
לגבי התחזוק של המקום, המקום מתוחזק הרבה יותר טוב היום, מקום ששופץ, הם עוקבים אחרי כל מיני תקלות שקיימות, אם זה השירותים לציבור, אני חושב שהמקום באמת מתנהל כמו שצריך - כל מה שחסר במקום. הוא מקום שלא מוגדר כמקום קדוש, בעקבות כך יש הרבה מאוד אנשים שעושים במקום הזה כבתוך שלהם, וקשה מאוד לאכוף את זה. לאור זאת, המשטרה מנהלת את המקום הזה, והיא עושה, עוד פעם, במקום שאין איש השתדל להיות איש, זה לא צריך להיות כך. לו המקום הזה היה מוגדר כמקום קדוש הוא היה מתנהל יותר טוב גם מבחינת קיצוניים כאלה או קיצוניים אחרים. 

<היו"ר מירי רגב:>
מי אמור להגדיר את זה כמקום קדוש, כבוד הרב?
<שמואל רבינוביץ:>
משרד המשפטים ומשרד הדתות. שרת המשפטים ושר הדתות.
<היו"ר מירי רגב:>
מה מונע מהם לעשות את זה?
<שמואל רבינוביץ:>
משרד המשפטים מתנגד להגדיר או להוסיף מקומות קדושים ברשימה שעליהם יחולו התקנות, למרות שמשרד הדתות מנהל מבחינת תחזוקה מקומות קדושים שגם לא מוגדרים כמקום קדוש. 

<היו"ר מירי רגב:>
כותב כאן סגן השר לשירותי דת בעקבות הדיון הקודם: חוק השמירה על המקומות הקדושים הכולל כללים, טה-טה-טה-טה-טה-טה, בפסק-הדין נקבע כי אין הכרח שמקום קדוש יוזכר בתקנות על מנת שייחשב כמקום קדוש. 
<שמואל רבינוביץ:>
נכון.

<היו"ר מירי רגב:>
בהקשר זה קבע בית-המשפט העליון כי הר-הבית נחשב למקום קדוש על אף שהוא לא מוזכר בתקנות ככזה.
<שמואל רבינוביץ:>
זה ברור.

<היו"ר מירי רגב:>
אי לכך וכיוצא מהאמירה הזאת של בית-המשפט העליון הוא אומר: אין צורך בהכרזה על מקום קדוש ליהודים, מתחם קבר דוד הוא מקום קדוש. אם כך, אם בעצם אין הכרזה, למה צריך להכריז על זה?
<שמואל רבינוביץ:>
אסביר. לגבי הניהול של המקום, המקום הזה מתנהל כמקום קדוש ליהודים, ומשרד הפנים מנהל את החלק שלו כנוצרים, זה בסדר מבחינה תחזוקתית, מבחינה של ניקיון. לגבי הפעלת התקנות, קרי, קבצנים שמסתובבים שם ומפריעים, אנשים שמתנכלים לתיירים, אנשים שמתנכלים למתפללים, אנשים - - - 

<היו"ר מירי רגב:>
זה סדר ציבורי. תראה, גם הר-הבית לא הגודר ככזה והמשטרה דואגת שלא יהיו שם קבצנים.
<שמואל רבינוביץ:>
אז אם המקום הוא עוד פעם מקום שמתנהל על-ידי המשטרה – נכון, אז עוד פעם, אנחנו מנהלים את המקום על-ידי המשטרה. אם רוצים שהמקום הזה יתנהל על-ידי גוף אזרחי, וכך צריך להיות, - - - 

<דוד צור:>
עיריית ירושלים, נושא רוכלות - - - 

<שמואל רבינוביץ:>
עיריית ירושלים אוכפת רק מי שמוכר חוטים אדומים, זהו.

<היו"ר מירי רגב:>
למה?

<שמואל רבינוביץ:>
למה? כי זה רוכלות, כמו שאמרת. כל דבר אחר, קבצנות זו לא רוכלות.
<דוד צור:>
אבל נתנו להם סמכויות, הרחבנו להם סמכויות. 

<שמואל רבינוביץ:>
קבצנות זו לא רוכלות.

<היו"ר מירי רגב:>
מה זה אומר?

<שמואל רבינוביץ:>
יש שם היום הרבה מאוד – מגיעים לשם אנשים שמטרידים כל תייר וכל אדם שמגיע למקום.
<דוד צור:>
הוועדה פה הסמיכה את הפקחים העירוניים בסמכויות - - 

<היו"ר מירי רגב:>
לשיטור עירוני.

<דוד צור:>
- - גם לקבצנות וגם - - -
<שמואל רבינוביץ:>
מצוין. אם ככה, תפנו לעיריית ירושלים, היא לא עושה את מה שצריך לעשות. 

<היו"ר מירי רגב:>
יש כאן נציג מעיריית ירושלים? תכף תעני לנו על העניין הזה של שיטור עירוני. יש לכם בעיר שיטור עירוני?
<שמואל רבינוביץ:>
וגם בחלק השני של השתלטות של כל מיני גורמים פרטיים על המקום הזה, שגם זאת בעיה.

<דוד אזולאי:>
בתוך הקבר או מסביב?
<שמואל רבינוביץ:>
מסביב, בתוך.

<היו"ר מירי רגב:>
זאת אומרת, מה שאתה אומר, לך אין בעיה היום, למרות שלאחרים יש בעיה. הרב שמחה קוק לדוגמה, יש לו בעיה עם כל ההתנהלות סביב הקבר, הוא לא נמצא פה. 

<שמואל רבינוביץ:>
הוא לא פנה אלי, אני לא יודע על מה הוא מדבר. אני אומר, אני עוקב, פועל בשיתוף עם המשטרה עם הרב שווינגר. לא ידוע לנו על פעילות חריגה מסביב למקום הזה שמצריכה דיון. 

<דוד צור:>
של הנוצרים. 

<שמואל רבינוביץ:>
בדיוק. שמצריכה דיון או איזשהו משהו כדי להעלות את זה על ראש שמחתנו.
<היו"ר מירי רגב:>
אוקיי. הרב שווינגר, בבקשה. לאחר מכן אני רוצה את נציג משרד הפנים.

<יוסף שווינגר:>
אני רוצה בהמשך לדבריו של הרב פשוט לעדכן במשפט אחד. הבהלה שהייתה סביב האתר הייתה תחת ביקור האפיפיור. 
<היו"ר מירי רגב:>
לא, אנחנו מדברים על הרבה אחרי זה. 

<יוסף שווינגר:>
רגע, תרשי לי, ברשותך. 

<היו"ר מירי רגב:>
בבקשה.

<יוסף שווינגר:>
היה חשש משינוי הסטטוס-קוו לאחר שהוא עזב, כשנכנס שר הפנים דאז גדעון סער, ההנחיה לכל הגורמים הייתה שהסטטוס-קוו לא משתנה. אני יכול להגיד לך באחריות מלאה שהסטטוס-קוו לא השתנה, לא היה שום אירוע חריג, לא הייתה שום מיסה, קטורת או כאלה דברים. אני יכול להגיד לך את זה בביטחון מלא בחודשים האחרונים. 

<היו"ר מירי רגב:>
זאת אומרת שאתה אומר גם כן שהסטטוס-קוו נשמר.

<יוסף שווינגר:>
לחלוטין.

<היו"ר מירי רגב:>
אין בעיה עם הסטטוס-קוו.

<יוסף שווינגר:>
לחלוטין.

<היו"ר מירי רגב:>
ואתה בעצם מקבל או תומך בדברי הרב שמה שצריך לעשות שם זה רק לדאוג לזה שהפיקוח סביב הקבר יהיה יותר מהודק.
<יוסף שווינגר:>
לחלוטין, אבל בואו נגיד שהרוחות נרגעו כבר. 
<היו"ר מירי רגב:>
דוד, מה נשמע? 

<דוד קורן:>
מצוין. מה שלומך? 

<היו"ר מירי רגב:>
בסדר גמור, טוב שהגעת.

<דוד קורן:>
מתנצל על העיכוב.
<היו"ר מירי רגב:>
תכף מעיריית ירושלים יענו. משרד הפנים, התבקשתם, והשר הנחה לשים שם יותר סדרנים. למה לא שמתם שם יותר סדרנים? 

<יעקב סלאמה:>
אחרי שהקב"ט של המשרד בדק את העניין, הוא אומר שהוא מסתפק באבטחה שנמצאת שם.
<היו"ר מירי רגב:>
זאת אומרת, הוא הקובע, לא השר. הפקידים קובעים.
<יעקב סלאמה:>
מי שקובע בנושא האבטחה זה - - -

<שמואל רבינוביץ:>
זו לא אבטחה.

<היו"ר מירי רגב:>
סליחה, זה לא.

<שמואל רבינוביץ:>
משטרת ישראל מאבטחת, אתם אחראים רק על הסדר הציבורי.

<יעקב סלאמה:>
הסדר הציבורי בתוך האולם נשמר.
<היו"ר מירי רגב:>
זאת אומרת, יש הנחיית שר שלא מבוצעת על-ידי הקב"ט והוא עדיין בתפקידו, זה יפה. 
<יעקב סלאמה:>
הסדר הציבורי בתוך האולם נשמר.

<היו"ר מירי רגב:>
בסדר, זה סדר תקין של עבודה. 

<יעקב סלאמה:>
הסדר נשמר, אני לא - - -
<היו"ר מירי רגב:>
אני לא יודעת מה הסדר. שר הפנים דיבר גם אתי, היה בסיור יחד עם הרב בקבר, אמר: אני הנחיתי לעשות מספר דברים. היה פה בדיון שווידאתי את מה שהוא אמר לי באוזן גם במסגרת הדיון לטובת הפרוטוקול. ערן דוידי היה אחד כזה, היה רמ"ט שלו, גם פקיד אבל הוא היה אחד כזה. 

<יעקב סלאמה:>
נכון. 

<היו"ר מירי רגב:>
אני אומרת שהיה אחד כזה, ואמר: השר קבע שיהיו יותר סדרנים, - - - אז זה לא התפקיד שלי עכשיו. אני אדאג, הם יהיו שם, יבואו ויגישו לי תלונה, אני אבוא ואשלח שוטר לטפל בעניין. אבל אם אתם רוצים לוודא את הסדר מבחינת השמירה על המקום הזה כמקום קדוש, אז תביאו יותר סדרנים. ואמר: אנחנו נביא יותר סדרנים. עכשיו מה אתה אומר? יש הנחיה של שר, קב"ט החליט אחרת. 

<יעקב סלאמה:>
אני אומר שאין תוספת סדרנים. 

<היו"ר מירי רגב:>
יפה. זאת אומרת שהנחיית השר לא ממומשת. נראה מה יגיד השר גלעד על זה, בעניין הזה אם הוא יהיה מוכן להמשיך את החלטתו של השר גדעון סער. מה אתה אומר?
<שמואל רבינוביץ:>
יסתבר שכן. 

<היו"ר מירי רגב:>
יסתבר שכן. אשמח שככה. זאת אומרת, יש כאן הנחיית שר לא ממומשת על-ידי פקיד בדמותו, הפעם של קב"ט שהחליט שלא צריכים להיות יותר סדרנים, למרות שהשר החליט אחרת. זה בעיני קודם כול אמירה בעייתית, זו אמירה שלא יכולה להיות, לא יכול להיות ששר מקבל החלטה ופקיד קובע אחרת. מבחינתי אני מעבירה את זה לשר גלעד ארדן לבדוק את העניין הזה ולחזור עם תשובה למשרדנו בעניין הזה. 

<יעקב סלאמה:>
אני רוצה להוסיף עוד משהו.

<היו"ר מירי רגב:>
כן, יעקב.

<יעקב סלאמה:>
אנחנו עוברים תהליך של התקנת מצלמות אבטחה בתוך המקום - -

<היו"ר מירי רגב:>
שזה דבר חשוב.

<יעקב סלאמה:>
- - יחד עם המשטרה ויחד עם העירייה, ביחד אנחנו עושים אותו. אני מקווה - - - 

<היו"ר מירי רגב:>
מתי זה יהיה?

<שמואל רבינוביץ:>
אגב, גם זה תקוע בהרל"י, ברשות לפיתוח ירושלים. סוכם, הם טוענים שהכסף תקוע, נכון, אילן? 

<אבי ביטון:>
לא, שמו איזה משהו.
<אילן ברחק:>
הוא מדבר על מערכת מצלמות. 

<שמואל רבינוביץ:>
לנו יש מערכת מצלמות על כל קבר דוד, מרושת כולו.
<יעקב סלאמה:>
אנחנו שמים בחדר הסעודה האחרונה, היינו בסיור עם המשטרה, עם הקב"ט, זה בהליך של מכרז, תשתיות כבר - - -

<היו"ר מירי רגב:>
אז איפה זה עומד? כשהמכרז ייגמר אתם שמים את זה?

<יעקב סלאמה:>
כן.

<היו"ר מירי רגב:>
כן.

<יעקב סלאמה:>
יש גם לזה תקציב.
<אבי ביטון:>
יש פה בלבול, יש פה גורם שמדבר על משהו אחד וגורם שאומר משהו אחר. 
<היו"ר מירי רגב:>
בוא, תעשה סדר.

<אבי ביטון:>
הרב רבינוביץ מדבר על הקומה הראשונה של קבר דוד עצמו, הר-ציון.

<היו"ר מירי רגב:>
נכון, והוא מדבר על חדר הסעודה האחרונה. 
<אבי ביטון:>
וסלאמה מדבר על חדר הסעודה, על הקומה השנייה. 

<היו"ר מירי רגב:>
נכון. אנחנו דיברנו על הסדרנים בקומה הראשונה, לא בקומה השנייה, כי - - -
<שמואל רבינוביץ:>
בקומה השנייה.

<היו"ר מירי רגב:>
הסדרנים צריכים להיות גם בקומה השנייה?

<אבי ביטון:>
בדיון האחרון שעשינו דובר על סדרנים בקומה השנייה, לא בקומה הראשונה. 
<שמואל רבינוביץ:>
מה שקורה, כדי לאכוף את הסטטוס-קוו צריכים לנהל את זה אזרחים, לא משטרה, זה נראה אחרת, זה בעדינות אחרת, זה בהסתכלות אחרת, זו שפה אחרת, לא משטרה. 

<היו"ר מירי רגב:>
אוקיי. אז הבנתי שזה משרד הפנים. 
<דוד אזולאי:>
היו תלונות למשטרה? ויש - - -
<היו"ר מירי רגב:>
לא, לא היו.
<דוד אזולאי:>
על הפרעות?
<יעקב סלאמה:>
- - - כדי שהכול יתנהל כמו שצריך.

<דוד אזולאי:>
אני שואל, האם יש הפרעות? השאלה אם היו תלונות למשטרה.
<שמואל רבינוביץ:>
מאז הביקור של האפיפיור השטח רגוע ושקט.

<היו"ר מירי רגב:>
בסדר גמור. תראה, אני אומרת לך, הרב שמחה קוק איננו כאן היום, אני מודיעה לך שאני מקבלת מהרבה מאוד אנשים אס-אם-אסים, ועל שלושה דברים אני מקבלת כל הזמן אס-אם-אסים: זה הר-הבית, הכותל הקטן – אני עושה ישר העברה. 

<דוד צור:>
איזה בעיות יש בהר-הבית?
<היו"ר מירי רגב:>
יש לי העברה לשלושה גורמים: ממ"ז, מפכ"ל ושר, הופ-הופ-הופ, ככה אני עושה ואוטומטית זה עובר אליהם. למה שרק אני אקבל את זה? שגם הם יהיו אחראיים על זה, שגם הם יקבלו את זה. 

<דוד צור:>
אני הסרתי את עצמי מהקבוצה של הר-הבית. 

<קריאה:>
אנחנו חיים את זה יום יום.

<היו"ר מירי רגב:>
אתה הסרת? לא, אני לא אומרת לך, עזוב. לא, אני לא פותחת ווטסאפים בכלל, גם ווטסאפים זה מה שחסר לי. 
<דוד צור:>
סגרתי את הטלפון.

<היו"ר מירי רגב:>
זה אס-אם-אסים פרטיים. אני יודעת שהוא אומר שהעניין של המיסות – הוא קורא לזה מיסות, אבל כנראה טקסי הקטורת, הזמירות והשירים של הנוצרים בקבר, זה עדיין קורה.
<שמואל רבינוביץ:>
השירים או דברים מהסוג הזה. 

<אבי ביטון:>
לא, אין בקבר, לא בקבר, זה בחדר הסעודה. 
<שמואל רבינוביץ:>
אבל זה מפריע לי, למעשה.

<היו"ר מירי רגב:>
אבל זה מפריע למתפללים היהודים.
<קריאה:>
זה בניגוד לנהלים.

<קריאות:>
- - -

<אמנון רמון:>
מה זה מפריע?
<היו"ר מירי רגב:>
רגע.

<דוד צור:>
לא נכנסים למעלה - - - 

<שמואל רבינוביץ:>
לו היו סדרנים ממשרד הפנים שהיו יודעים לכוון מה כן ומה לא - - -

<היו"ר מירי רגב:>
סליחה, מה זאת אומרת מה זה מפריע? אתה בא לוותיקן ואתה שר שם שירי שמע ישראל? מה זאת אומרת? אתה בא לוותיקן, אתה מתעסק בוותיקן כמו מקום קדוש, אתה לא מצלם שם, אתה לא שר שם ואתה אפילו לא מדבר בקול רם. ואם צילמת במקרה משהו שמישהו חשב אחרת, הוא לוקח אותך ומוציא אותך החוצה. שם אין כנסת ואין את האופוזיציה שחושבת אחרת. אז אם בוותיקן ובכל מקום אחר בעולם אתה מכבד את המקום ואת הסמלים של המקום, כך גם בקבר דוד. מה קרה? אם הם צריכים לעלות לחדר הסעודה האחרונה ארבע פעמים בשנה פלוס פעם אחרת, שזה חמש פעמים בשנה, ומותר לתיירים לעלות אבל לא לשיר, אז הם לא ישירו. 

<אמנון רמון:>
אפשר להבהיר את הנקודה הזאת? 

<היו"ר מירי רגב:>
מה זה הדבר הזה? כל מה שקשור למקומות של היהודים אנחנו הולכים כל פעם ברגרסיה לאחור.
<אמנון רמון:>
סליחה, אפשר להבהיר מבחינה היסטורית את הנקודה הזאת?
<היו"ר מירי רגב:>
מי אתה?

<אמנון רמון:>
שמי ד"ר אמנון רמון.

<היו"ר מירי רגב:>
לא אני לא רוצה עכשיו היסטוריה פה. מה אנחנו פה באקדמיה? 

<אמנון רמון:>
לא, לא, זו היסטוריה - - -

<היו"ר מירי רגב:>
לא רוצה היסטוריה, לא. אתה רוצה היסטוריה? אביא פה רבנים אחרים שידברו על היסטוריה גם מול האקדמיה, לא רוצה היסטוריה. אני רוצה עכשיו להבין מה הסטטוס-קוו ואם הוא נשמר או לא.
<דוד צור:>
אבל, מירי, אומר פה רב הכותל שבסך הכול הדברים מתנהלים שם בצורה, נאמר סבירה, עכשיו - - - 

<היו"ר מירי רגב:>
לא, אבל הוא אומר שחסרים סדרנים משום שעדיין - - - 

<דוד צור:>
אז זו סוגיה. אבל אני לא חושב שצריך פה לייצר איזו בעיה לא בעיה. 

<היו"ר מירי רגב:>
לא, אני לא רוצה לייצר בעיה, אבל צריך להבין שיש בעיה שם, שאנשים שרים, התיירים שרים שם.
<דוד צור:>
יש פה מצב, אולי ווליום השירה של הנוצרים מפריע לאנשים למטה ואולי להפך. אני אומר, לא צריך לייצר ריב ומדון איפה שאין. יש לנו גם ככה מספיק – מה, אנחנו צריכים עכשיו את הוותיקן על הראש שלנו?

<היו"ר מירי רגב:>
לא. 

<דוד צור:>
יש לנו את הווקף על הראש שלנו, את הר-הבית, ודווקא מקום - - -

<קריאה:>
- - -
<דוד צור:>
סליחה, אל תפריע לי, אני לא יודע מי אדוני – דווקא מקום שבסך הכול אומר פה רב הכותל, שהוא אמין עלינו, שהוא מתנהל בסדר. עיריית ירושלים, משרד הפנים ומשרד הדתות אמורים לראות שהסדר מתנהל, שלא שופכים מהקטורת על הקבר והפוך. 

<היו"ר מירי רגב:>
הרב, תעיר פה את ההערות שלך כי בעצם - - - 

<שמואל רבינוביץ:>
שמשרד הפנים יענה למה אין לו אנשים. 

<היו"ר מירי רגב:>
משרד הפנים ענה. 

<שמואל רבינוביץ:>
אין לו אנשים.

<היו"ר מירי רגב:>
הוא ענה שהקב"ט החליט. מה זה משנה מה השר אומר, הקב"ט החליט. מה, זה משנה מה השר אומר? מדינה דמוקרטית, שר נבחר, והקב"ט מחליט. אני יודעת שגלעד ארדן מאוד סובלני, מכירה אותו, הוא כמעט כמוני בעניין הזה, כשהוא קובע החלטה והפקיד מחליט אחרת, זה דבר נהדר. אז בואו נראה מה יקרה. הוא מאוד סובלני בעניין הזה.
<יעקב אשר:>
כן, אין לו פתיל קצר.
<היו"ר מירי רגב:>
משרד הפנים אמר את שלו, שיתקין מצלמות, אבל הסדרנים, הוא לא מטפל בסדרנים. 
<דוד צור:>
ושתגיד לנו עיריית ירושלים באיזו תדירות בכלל מבקרים שם.
<היו"ר מירי רגב:>
תכף מעיריית ירושלים ידברו.
<יעקב סלאמה:>
תראי, אני רוצה להגיד עוד מילה אם אפשר. בנושא הסטטוס-קוו יש ארבע מיסות, יש הבדל בין מיסה לבין תפילה חרישית. המיסה לא מתקיימת אלא בארבעת המועדים.

<היו"ר מירי רגב:>
הבנו את זה, אבל אנחנו לא מדברים על ארבע המיסות האלו.

<יעקב סלאמה:>
אבל אין מניעה לקיום התפילה החרישית שלא מפריעה, זה הסטטוס-קוו. 

<היו"ר מירי רגב:>
לא, עם החרישית אין לנו בעיה.
<קריאות:>
- - -
<יעקב סלאמה:>
אז זה מה שמתנהל שם. 

<היו"ר מירי רגב:>
הבעיה היא לא עם החרישית, הבעיה היא עם תיירים שעולים למעלה. אנחנו לא מדברים על הארבע פלוס אחד, לא מדברים על זה.

<יעקב סלאמה:>
בסדר. מעבר לזה - - -

<היו"ר מירי רגב:>
לא נוגעים בזה. אני מדברת אתך על מצב רגיל כשעולים תיירים למעלה ושרים שם ומדליקים קטורת. 

<קריאה:>
הם לא מדליקים , אין מצב - - -
<היו"ר מירי רגב:>
לא מעניין אותי מה המצב.
<שמואל רבינוביץ:>
אני רוצה לומר משהו. התפילה החרישית זה משהו אחד, ותפילה בקול גדול זה משהו אחר.
<היו"ר מירי רגב:>
נכון.

<שמואל רבינוביץ:>
צריך לבדוק מה כן ומה לא, ולכן, אם יהיו לכם סדרנים ועובדים שידעו איך להתנהג - - -

<יעקב סלאמה:>
יש סדרנים, זו לא הבעיה של הסדרן, באמת.

<שמואל רבינוביץ:>
אתם אמרתם בישיבה אצל גדעון סער. אתם אמרתם, אתם אמרתם.
<יעקב סלאמה:>
יש בעיה של רגישות יתר למה שנאמר בתוך חדר הסעודה. בחדר הסעודה מתנהלת תפילה אולי על-ידי קבוצות ספונטניות, ואולי לפעמים בקול רם, אבל זו לא מיסה.
<היו"ר מירי רגב:>
אז מה אומר הרב, אבל מה הוא אומר? 
<יעקב סלאמה:>
לא תפילה חרישית - - -
<היו"ר מירי רגב:>
תקשיב רגע, סלאמה.

<שמואל רבינוביץ:>
זו לא מיסה.
<יעקב סלאמה:>
כל הגינונים של הטקסים האחרים.
<שמואל רבינוביץ:>
מסכים אתך, זו לא מיסה.

<היו"ר מירי רגב:>
הוא אומר שאם היה שם סדרן הוא היה אומר לקבוצה: חברים, אתם צריכים להתפלל פה בשקט, אתם צריכים לכבד את המקום כמקום קדוש, זה הכול. 

<יעקב סלאמה:>
יש שם סדרן.

<היו"ר מירי רגב:>
אם היה סדרן שהיה אומר את זה, אז לא הייתה בעיה. 

<יעקב סלאמה:>
יש שם סדרן שאומר את זה.

<היו"ר מירי רגב:>
תמיד זה מתחיל עם זה שאם יש סדר, צריך לאכוף את הסדר. לא אוכפים את הסדר, - - -
<קריאות:>
- - -

<דוד צור:>
הוא אומר שיש שם סדרן.

<יעקב סלאמה:>
זה מה שאני אומר.
<היו"ר מירי רגב:>
אז אומר הרב שאין מספיק סדרנים.

<יעקב סלאמה:>
אני לא יודע מה אין מספיק. אני אומר שיש מאבטח - -

<היו"ר מירי רגב:>
וגם השר אמר שאין מספיק, אבל אתה לא קובע.

<יעקב סלאמה:>
- - משמונה בבוקר עד שש בערב, כל זמן שזה פתוח. יש שם נציג של המשרד.

<שמואל רבינוביץ:>
כמוני כמוך, היינו באותו דיון אצל שר הפנים, ואז התברר, לפי מה שאתם הצגתם, שלו היו אנשים ברמה יותר גבוהה, אנשים שיודעים יותר לדבר בשפות, הרי להסביר – אין פה שום רצון לפגוע במישהו אחר, אין פה שום רצון לכפות על מישהו אחר. אנשים מבינים, צריך לעשות הכול בטוב טעם ובשכל, וכשיש אנשים אינטליגנטיים, נורמליים, טובים, ברמה גבוהה, הכול מתנהל אחרת. תאמין לי, כל הבעיות היו נפתרות, לא במאבקים ולא בכותרות ולא בשום דבר, אבל בשביל זה משרד הפנים צריך לתת את תקציבו. 

<היו"ר מירי רגב:>
נכון. בסדר, אל תדאג, יטופל. בבקשה, משרד החוץ.
<רמי חתן:>
מעניין, אנחנו דווקא קיבלנו תלונות מתיירים נוצרים שדווקא מתלוננים על אכיפה מוגברת בחודשיים האחרונים בחדר הסעודה האחרונה. כלומר, יש פה - - -

<היו"ר מירי רגב:>
תקשיב, אגיד לך משהו - - -

<מינה פנטון:>
מה זה אכיפה מוגברת? 

<היו"ר מירי רגב:>
סליחה, רגע, מי את?

<מינה פנטון:>
אני מינה פנטון.

<היו"ר מירי רגב:>
שלום גם לך. 

<מינה פנטון:>
שלום וסליחה.

<היו"ר מירי רגב:>
מישהו נתן לך אישור להתפרץ? תודה. אני אומרת ככה, אם הסטטוס-קוו היה ברור אז לא היו תלונות לא של הנוצרים ולא של היהודים. אני אומרת דבר פשוט, כשמתעסקים עם כל עבירה קלה כחמורה ומטפלים בה לא מגיעים לאנרכיה, זהו. אם היה ברור מה הסטטוס-קוו, מה מותר לעשות בקבר דוד, מה מותר לנוצרים לעשות, זה מה שהם עושים, הם עושים יותר מזה? סליחה, תצאו החוצה. 

<רמי חתן:>
בקבר דוד או בחדר הסעודה האחרונה? 

<היו"ר מירי רגב:>
נכון, בגלל שזה לא ברור. מה אומר הרב, כדי למנוע את המצב שיהודים מתלוננים על זה שמפריעים להם בתפילה וכדי למנוע מצב שהנוצרים שבאים לבקר יגידו שמפריעים להם, אם הדברים היו ברורים, היו שם סדרנים לאורך כל שעות היום כשהמקום פתוח, אז זה לא היה קורה. כשאין סדרנים וכשפקידים מחליטים אז יש בלגן שבסוף הוותיקן צריך לבוא לפה, זה מה שאני אומרת. בגלל אי-תפקוד נכון של פקידים הוותיקן יגיע לכאן. 

<רמי חתן:>
זה לא רק הוותיקן, זה עוד כל מיני גורמים נוצרים אחרים - - -
<היו"ר מירי רגב:>
מספיק לנו הוותיקן, זה כבר מספיק לנו.
<היו"ר מירי רגב:>
עיריית ירושלים, שלום.

<חיים נרגסי:>
עורך-דין, ראש התביעה העירונית.

<היו"ר מירי רגב:>
למה עורכי-דין מגיעים לכאן? עוד לא הגענו לעורכי-דין. 
<חיים נרגסי:>
אוקיי.

<היו"ר מירי רגב:>
ביקשנו קודם כול אנשים ביצועיים. 

<יעקב אשר:>
הם יודעים שזה יגיע אתך בסוף לעורך-דין, אז הביאו ישר את העורך-דין. 

<היו"ר מירי רגב:>
דוד, אני רוצה להבין, יש לכם שיטור עירוני בירושלים, נכון? אישרנו את זה גם בוועדה. 

<דוד קורן:>
נכון, יש לנו שיטור עירוני.

<היו"ר מירי רגב:>
שיטור עירוני - אמר פה בצדק חבר הכנסת צור שאחד מהתפקידים שלהם זה לוודא בעבודת שיטור שיש סדר במקום. מדוע עיריית ירושלים לא מצליחה לטפל בעניין של קבר דוד? למה אנחנו צריכים לנהל כאן פעם אחר פעם דיונים בעניין התפקוד של עיריית ירושלים גם בכותל הקטן וגם בקבר דוד? 

<דוד קורן:>
קודם כול, לגבי השיטור העירוני בכלל, השיטור העירוני גם הורחב בימים אלה סביב כל האירועים הביטחוניים שיש בירושלים במודל של שיתוף פעולה עירייה-משטרה. לגבי הר-ציון וקבר דוד, אני אישית, וגם חיים שמלווה אותי בכל ההיבטים האכיפתיים במקום ולכן הוא עורך-דין פה – כי אכיפה גם משתלבת עם משפטים – אנחנו כבר למעלה מחצי שנה מגבירים מאוד את האכיפה בכל המתחם של הר-ציון, לא רק בקבר דוד עצמו - - - 

<היו"ר מירי רגב:>
אבל אני מדברת אתך עכשיו על קבר דוד. איך זה בא לידי ביטוי שיש יותר אכיפה שלכם בקבר דוד? 

<דוד קורן:>
מה, בקבר עצמו? 
<היו"ר מירי רגב:>
כן, מסביב לקבר. אומר פה הרב, יש שם אנשים שבאים - - 

<דוד צור:>
קבצנים, רוכלים, - - - 

<היו"ר מירי רגב:>
- - קבצנים, מרכולים, רוכלים, זה מקום קדוש, זה לא התפקיד של המשטרה להזיז אותם כי אין תלונה. הסדרנים, קיבל הקב"ט החלטה בניגוד להחלטת השר, נטפל בזה בנפרד. אני שואלת אותך, איך אתם גורמים – אתם אחראים בסוף, זה אצלכם, זה לא בתל-אביב, זה אצלכם בירושלים תחת ראש העיר – איך אתם אחראים לזה שיהיה שם יותר שיטור עירוני, שיסתובב שם יותר שעות במהלך היום וידאג שלא יהיו שם רוכלים ולא יהיו שם קבצנים, ולא יהיו שם כל הגורמים האלה שגורמים להטרדות לתיירים וליהודים.
<דוד קורן:>
אז אני אפתח וחיים יוסיף. מבחינת המצב בשטח – אני מסייר שם הרבה מאוד ביחד עם מנהל הרובע יובל יעקב – אני אישית יודע שיש שם הרבה יותר אכיפה ממה שהייתה שם בעבר, אם זה מקסימום של מה שצריך, אני עדיין לא יודע, אבל אכיפה בתכל'ס מבחינת שעות, מבחינת נוכחות, חלק ממה שאמר פה נציג משרד החוץ על התלונות של אנשים, על הגבלת אכיפה נובע מזה שיש הרבה מאוד אכיפה – אם אילן יכול להתייחס לזה – הרבה מאוד אכיפה עירונית במקום. חיים יוסיף בהקשר המשפטי. 
אבל רק אוסיף עוד משפט אחד בהקשר של ראש העיר. ראש העיר סייר במקום לפני כחודשיים, עמד אתנו על כל האתגרים במקום, גם המדיניים וגם התפעוליים, הוא כבר אמר בהרבה מאוד פורומים שהוא מתנגד בתוקף לכל שינוי בסטטוס-קוו במקום, עמד על כלל האתגרים שיש, והנחה אותנו. ברוח הזאת אנחנו מבצעים את זה, את הגברת האכיפה נגד רוכלות בלתי חוקית ונגד קבצנות במקום. יש פה עניין של דרי רחוב, הומלסים, שתכף חיים יתייחס אליו. בבקשה.
<חיים נרגסי:>
אני חושב שצריך לחלק את ההתייחסות האכיפתית שלנו באזור. קודם כול, אנחנו עובדים כבר שנים בשיתוף פעולה מעולה עם משטרת ישראל בנושא, גם הממ"ר שיושב פה, אבי, וגם אילן ברחק הרשל"ק, עובדים בשיתוף פעולה מדהים. כל דבר שיש בכל האזור הזה שיש אתו בעיה כלשהי וגורם למטרד, לא משנה אם זה רוכלות, הומלס, קבצן או כל דבר אחר, מטופל באופן מיידי באכיפה הכי חמורה שיש. אני חושב, וגם בסיור שהיינו יוצאים עם ראש העיר, ראינו שיש אכיפה. לא ראינו שאין אכיפה, ראינו שיש אכיפה, זה אחד. דבר שני, צריך להבדיל בין שלושה גורמים של אכיפה. רוכלות נאכפת ביד קשה, יד קשה מאוד. 

<היו"ר מירי רגב:>
כנראה לא מספיק קשה כי הם חוזרים.
<חיים נרגסי:>
כל רוכלות שיש אנחנו אוכפים בדרך אפילו לא של דוחות, בדרך של החרמות. 

<היו"ר מירי רגב:>
השאלה כמה פעמים אתה מסתובב שם.

<מינה פנטון:>
מה יש סביב הקבר? איזו רוכלות? 

<היו"ר מירי רגב:>
האם יש שיטור עירוני שם?

<חיים נרגסי:>
אתם אומרים שיש רוכלות, שנייה. היא שואלת, כנראה היא שם יותר ממני, היא שואלת איזה רוכלות. אני לא יודע. אם יש רוכלות, אנחנו אוכפים, אם יש דרי רחוב, נושא יותר מורכב, אנחנו עושים את זה ביחד עם הרווחה, מנסים להעביר אותם למקום מסודר. יש דרי רחוב גם במקומות אחרים מורכבים יותר. וגם לגבי קבצנים, אנחנו מטפלים בזה באופן רגיש. עד היום לא קיבלנו אף תלונה מסודרת על נושא הקבצנות באזור או על קבצן ספציפי שהוא מהווה מטרד, מעבר לנושא הקבצנות הכולל. ואני חושב שמי שמכיר את האזור, יודע שיש אכיפה מאוד מאוד טובה גם עירונית וגם משטרתית, ואני לא אומר את זה מהפה לחוץ, אני יודע שזה מה שקורה בשטח. בשנים האחרונות יש שינוי דרמטי, מי שמכיר את האזור, יש שינוי דרמטי באכיפה, בניקיון, בסדר באזור - - - 
<מינה פנטון:>
ממש לא בניקיון. מה פתאום. איזה ניקיון ואיזה אכיפה.
<היו"ר מירי רגב:>
שינוי דרמטי, אבל הוא לא מספיק.

<היו"ר מירי רגב:>
משרד המשפטים, מדוע אתם לא מגדירים את המקום הזה כמקום קדוש?
<איגי פרי:>
כמו שנאמר, הגדרה של מקום קדוש לפי החוק זו הגדרה כללית מכוח מכלול הנסיבות. יש את התקנון שהוא תקנון מכוח החוק, ונכללים שם בתוספת לתקנון 20 אתרים. תיקון של התקנות הוא בסמכות השר לשירותי דת בהסכמת שר המשפטים, שרת המשפטים. רק אגיד במאמר מוסגר שהמדיניות היא לא להוסיף אתרים חדשים, כיוון שיש לזה השלכות רוחב, וגם הייתה עתירה בזמנו שבה עמדת המדינה הייתה שהמדיניות היא לא להוסיף אתרים חדשים.

<היו"ר מירי רגב:>
אז היא הנותנת, אם לא מוסיפים, לפחות שהגורמים האחרים יעשו את מה שאתם צריכים לעשות: משרד הדתות שיעשה את מה שהוא צריך לעשות, עיריית ירושלים שתעשה.

<דוד צור:>
מה שקראתי מבטל אפילו את הצורך בזה.

<היו"ר מירי רגב:>
לא, זה כן מבטל.

<דוד צור:>
מבחינה תקנונית.

<היו"ר מירי רגב:>
הרב רבינוביץ, בבקשה, בוא תתקרב לשולחן.
<שמואל רבינוביץ:>
מבחינה ניהולית זה נכון שלא צריך בכלל. 

<דוד צור:>
נכון.
<שמואל רבינוביץ:>
מבחינה של הפעלת סמכויות, קרי, הרחקות או דברים, אם עיריית ירושלים תעשה את עבודתה מצוין - - -
<היו"ר מירי רגב:>
היא לא עושה את עבודתה.

<שמואל רבינוביץ:>
אבל אם היא לא עושה את עבודתה - - 

<יעקב אשר:>
צריך מישהו שיש לו אישור מנדטורי.
<שמואל רבינוביץ:>
- - אז צריך מישהו שיעשה את זה. אם היא לא תעשה את, אז המשרד לענייני דתות. למשרד אין את הסמכות.
<היו"ר מירי רגב:>
מה שהוא אומר, באופן עקרוני אנחנו רוצים להימנע מלפתוח עכשיו את כל התקנות, אנחנו רוצים שזה יישאר כמו שזה.

<דוד צור:>
בסדר, זה הגיוני.
<היו"ר מירי רגב:>
אבל אם כל גורם היה עושה את מה שהוא צריך לעשות, קרי, משרד המשפטים, - - 

<שמואל רבינוביץ:>
אם עיריית ירושלים תעשה את זה, - - - 

<היו"ר מירי רגב:>
- - משרד הדתות, משרד הפנים היה מביא את האנשים שלו כפי שהשר קבע; והדבר השני, עיריית ירושלים שתפעיל יותר את היכולת שלה לדאוג לסדר במתחם של קבר דוד, וזה לא קורה.

<דוד קורן:>
אפשר להציע הצעה?
<דוד צור:>
כמו שאנחנו אומרים ברוב הדברים, לא צריך עוד חוקים ועוד תקנות. 

<היו"ר מירי רגב:>
נכון, אני בעד.

<דוד צור:>
צריך לעשות את מה שצריך לעשות.

<היו"ר מירי רגב:>
תקשיב, זה מה שאני אומרת מהתחלה, אם כל אחד יעשה רק את מה שהוא צריך לעשות הכול יסתדר. 
<שמואל רבינוביץ:>
אמת.

<היו"ר מירי רגב:>
כן.

<דוד קורן:>
אפשר להרים את הכפפה, אם מותר? אנחנו רוצים לקבל – דרך אגב, אני כאילו מעיד על עיריית ירושלים, אז - - -
<היו"ר מירי רגב:>
עזוב, אל תעיד עליה, נו, אין בחירות עכשיו לראש העיר.
<דוד קורן:>
בסדר, אז כאילו כל מה שאני אומר נגוע. אז אחד, אפשר לשאול את אילן ברחק שנמצא שם ברמה היומיומית מה דעתו על האכיפה. שתיים, כל תלונה שתועבר אלינו – יושב פה ראש התביעה העירונית - - -
<היו"ר מירי רגב:>
 לא, זה לא מספיק כל תלונה, התלונה לא צריכה להיות, אתם לא צריכים להיות נגררים, אתם צריכים להיות היוזמים. זה אומר שאתם צריכים לקבל החלטה שבגלל שהמקום הזה הוא מקום קדוש, הוא מקום שנמצא באמת במערכת יחסים בין-לאומית, יש לנו רצון לעשות את הדברים בצורה מסודרת ואנחנו רוצים שגם הנוצרים וגם היהודים ייהנו מהמקום הזה. צריך לעשות את זה בצורה מסודרת ומכובדת לכולם, זה מקום קדוש. 
מה לעשות? ירושלים זאת לא עיר רגילה, זאת עיר מיוחדת על כל המשתמע מכך. ולכן, מה זה דורש ממך? להביא לשם יותר כוח שיטור. שלוש פעמים ביום, מצדי שיבוא בבוקר, בצהריים ובערב כוח שיטור שיסתובב במקום, יראה את הרוכל, אז פעם אחת יזיז אותו, פעם שנייה יזיז, פעם שלישית ייקח אותו, ייתן לו תלונה במשטרה ואז המשטרה תטפל בזה.
<שמואל רבינוביץ:>
כבוד היושבת-ראש, אני לוקח את האתגר, אנחנו נעשה איזשהו דיון שבו יהיו אנשי משרד הדתות וכל המתלוננים - - -
<היו"ר מירי רגב:>
בטוח, רק תוודא שיגיע משרד הדתות ולא ישלחו את יוסף. 

<שמואל רבינוביץ:>
יגיע, יגיע אלינו.

<יוסף שווינגר:>
יש דברים שאני כן - - -
<היו"ר מירי רגב:>
כן.
<יעקב אשר:>
חוץ מלבוא לפה.
<מינה פנטון:>
צריך להזמין את האנשים שבשטח, זה מה שחשוב.
<שמואל רבינוביץ:>
עם אילן כדי לבדוק מה קורה באמת לגבי הנושא של הסמכויות. נגדיר את הדברים האלה ואז כל אחד ידע מה הוא צריך לעשות.
<דוד צור:>
יש שם מצלמות ל"מבט 2000"?

<יעקב אשר:>
תקשיבו, יש סמכות אחת בסיסית של רשות מקומית ועל כל דבר שקורה אצלה ברשות.

<שמואל רבינוביץ:>
גמרנו, בדיוק.

<יעקב אשר:>
אז תרדו מהתקנות הגדולות ומהדברים הגדולים - - -
<מינה פנטון:>
לא נכון, כי משרד הפנים שולט על חדר הסעודה האחרונה.

<יעקב אשר:>
עיריית ירושלים מספיק מרוויחה מזה שבאים תיירים ובאים אנשים וכו', אז זה חלק מהחבות שלה - - - 
<מינה פנטון:>
עיריית ירושלים לא אחראית על חדר הסעודה האחרונה, רק משרד הפנים.
<יעקב אשר:>
אז היא תהיה גם וגם. אז היא תהיה אחראית.

<היו"ר מירי רגב:>
עכשיו אני נותנת לך זכות דיבור. סליחה, גברתי, נא הציגי את עצמך.
<דוד אזולאי:>
הרב רבינוביץ אמר שהוא - - -
<מינה פנטון:>
חברת מועצת עיריית ירושלים לשעבר במשך 11 שנים, היום שייכת לקבוצת נאמני קבר דוד. רבותי, מדברים כאן על "לופט געשעפט" ולא על דברים בשטח.
<היו"ר מירי רגב:>
דברי בשפה העברית שאבין למה את מתכוונת.
<מינה פנטון:>
עסקי רוח. אין בעיה של הומלסים ואין בעיה של רוכלים. נכון שצריך אכיפה אבל לא במקום הזה. 
<היו"ר מירי רגב:>
מה הבעיה?

<מינה פנטון:>
המקום הזה צריך שמירה על הסטטוס-קוו שנקבע, ואת סיכמת את הדיון הקודם בצורה מוחלטת.

<היו"ר מירי רגב:>
נכון.
<מינה פנטון:>
יש סטטוס-קוו, צריך לקבוע. לא ייתכן שיהיה פקח מטעם משרד הפנים ואותו פקח יורה לאותם מתפללים ששרים, שעושים רעש, שעושים מה שעושים ויקבל מכות. רבותי, - - -

<היו"ר מירי רגב:>
לא הבנתי, ממי הוא מקבל מכות?

<מינה פנטון:>
הוא קיבל מכות - - -

<קריאה:>
- - -
<מינה פנטון:>
סליחה, יש לי פה מסמך, יעקב סיביליה לא נמצא פה, שהוא דמות מרכזית במקום והוא לא היה יכול להגיע, - -
<קריאה:>
הוא היה בדיון הקודם. 

<היו"ר מירי רגב:>
רגע, סליחה, שקט.

<מינה פנטון:>
- - הוא היה בדיון הקודם. 

<היו"ר מירי רגב:>
נכון.
<מינה פנטון:>
והוא כאן מתעד את כל האירועים האחרונים מאז ראש השנה שלנו, זאת אומרת, ממש בחודשים האחרונים. ברשותכם, קיבלתי ממש לפני שהגעתי מכתב מהרב קוק שנבצר ממנו להגיע, תאמרי לי אם אני יכולה להקריא. 

<היו"ר מירי רגב:>
בבקשה.
<מינה פנטון:>
בבקשה. "לכבוד ועדת הפנים, יושבת-הראש מירי רגב, ברכת השם, מאז פטירת דוד המלך המשיכו לפקוד את קברו במקום בו הוא מצוי וכן חזקיהו המלך ועוד מלכים מצאצאי דוד המלך חי וקיים, למען המטילים ספק. הממשלה החליטה כי המדינה היא מדינת הלאום היהודי והנה במסירת, ולו רק דריסת רגל לנוצרים בבניית כנסייה גבוהה" – לא יודעת אם הגעתם לדיון של הנושא הזה, שהוא מאוד קריטי - - -
<היו"ר מירי רגב:>
אין, זה לא קיים. תורידי את זה מהפרק כרגע. אני אומרת כרגע כי אני לא מאמינה, סליחה שאני אומרת את זה, אני כבר לא מאמינה למה שנאמר פה, אני מאמינה למה שלא נאמר.
<מינה פנטון:>
הבנתי אותך.
<היו"ר מירי רגב:>
אבל משום שכרגע זה לא קיים אז אני אומרת, בשלב זה זה לא קיים. 

<מינה פנטון:>
בשלב זה כי אנחנו בדקנו והנושא נדון תחת - - -
<היו"ר מירי רגב:>
בדיוק, אז בשלב זה זה לא קיים. נכון, משרד החוץ? בשלב זה.

<מינה פנטון:>
אבל עדיין דנים בזה כדי לממש את זה, מה לעשות.
<אורי מקלב:>
אבל הקראתם את הרב קוק, הרב קוק כתב שדנים בזה, הוא כתב מכתב.

<היו"ר מירי רגב:>
חברים, שקט. סליחה, טליה. אפשר להזמין אתכם בחוץ? יש מזנון חלבי.
<אורי מקלב:>
עוד יחשבו שהרב קוק כותב לא לעניין. הוא פשוט לא ידע על מה מדובר, הוא לא עוקב באינטרנט.

<היו"ר מירי רגב:>
אני לרגע לא חושבת, סליחה, אני מכבדת את הרב קוק.

<אורי מקלב:>
כן, אבל לא ידעו על מה.

<היו"ר מירי רגב:>
אל תדאג, אתה לא צריך לשמור פה על כבודו.

<אורי מקלב:>
אפשר להטעות גם את הרב קוק. אמרו לו שדנים עכשיו במסירת חדר הסעודה האחרונה, אז הוא כתב את זה. 
<מינה פנטון:>
"אוי לנו כי אנו מבזים את דוד המלך ואת צאצאי המלכות ומצהירים כי אין אנו צאצאיו אלא הנוצרים" - - - 

<היו"ר מירי רגב:>
אבל זה לא העניין, גברתי.

<אורי מקלב:>
זה לא העניין עכשיו.

<היו"ר מירי רגב:>
בואי, תדברי על מה הבעיה. בחדר הסעודה האחרונה איפה את רואה את המצב שהסטטוס-קוו לא נשמר.

<מינה פנטון:>
הבעיה היא שמאז הדיון - - -
<אורי מקלב:>
הגענו לסעודה השלישית עכשיו, לא לסעודה האחרונה. כשנותנים מכות - - -
<מינה פנטון:>
סליחה, הסעודה השלישית האחרונה הייתה סעודה שלישית יוצאת מן הכלל, אין שום מתח, אין שום מכות, אין אנשים - - - 

<יוסף שווינגר:>
אז על מה הבעיה? 

<מינה פנטון:>
לא על זה אנחנו מדברים. 

<יוסף שווינגר:>
אז על מה כן?

<אורי מקלב:>
את אומרת שכאילו - - -
<מינה פנטון:>
אנחנו מדברים על כרסום, זה כמו סיפוח זוחל - - 
<אורי מקלב:>
זו המועצה, נו.
<מינה פנטון:>
- - של עוד קצת תפילה ועוד קצת תפילה ועוד קצת בעלות, ועוד קצת מנהג של האוונגליסטים. 

<יוסף שווינגר:>
יש לך דוגמאות?
<מינה פנטון:>
כן. ישנו כאן מסמך של יעקב סיביליה, אני מצטערת שלא צירפו את זה. 

<היו"ר מירי רגב:>
אוקיי, נעביר את זה לקראת - - -
<מינה פנטון:>
כל החברים שנמצאים פה, לכן אני אומרת, אני מאוד מכבדת ומכירה את כל האנשים שמייצגים כאן את המשרדים הרשמיים, אבל אנחנו צריכים להבין, יש אנשים בשטח, יש תיעוד מהשטח, כל יום לשלוח תלונה, - - -
<היו"ר מירי רגב:>
לכן מה שאומר פה הרב זה דבר נכון. ברגע שיהיו סדרנים של משרד הפנים במקום למעלה ויוודאו שכל קבוצות התיירות שמגיעות פועלות בהתאם לסטטוס-קוו, זאת אומרת, יכולות להתפלל, זה בסדר, לא שרים ולא עושים רעש, מכבדים את המקום כמקום קדוש גם ליהודים וגם לנוצרים. ברגע שזה לא קורה ומשרד הפנים לא מוודא שהסטטוס-קוו נשמר – לא קשור עכשיו לחמשת התפילות, אני מדברת אתך בשוטף – אז זה מה שקורה. אז שתי בעיות בקבר: אחד, ברמת הרוכלות והדברים שמתחת, שמסביב לקבר, שבזה עיריית ירושלים לא מטפלת. 
<אבי ביטון:>
אין שום בעיה של רוכלות.
<היו"ר מירי רגב:>
כאן הרב נתן המלצה שאני מקבלת אותה ותכף נסכם אותה. והדבר השני, העמדת סדרנים בחדר הסעודה האחרונה כדי לוודא את שמירת הסטטוס-קוו שזה לא נעשה כי פקיד החליט שזה לא ייעשה, ועל זה אבקש את תשובת השר.
<מינה פנטון:>
יש סדרנים, סליחה, יושבת-הראש, - -

<עידן גרוסמן:>
יש שלט במקום, בתקנות של המקום. 

<היו"ר מירי רגב:>
רוצה שאגיד לך כמה פעמים אנשים לא קוראים מה שכתוב?
<מינה פנטון:>
- - סליחה, אני רוצה לעשות סדר. 
<עידן גרוסמן:>
לא, אבל התנגדו למשרד הדתות, למה - - -
<מינה פנטון:>
סליחה, כבוד יושבת-הראש, יש סדרנים, יש פקחים, אבל הם לא מממשים את התפקיד שלהם, זו הבעיה.

<קריאות:>
- - -

<דוד אזולאי:>
זה לא מה שאמרו לנו.
<היו"ר מירי רגב:>
הבנתי, בסדר. סליחה, רגע.

<יוסף שווינגר:>
מה זה קשור למשרד הדתות? 

<הרבנית גרוסמן:>
סליחה, אני רוצה רק להגיד משהו לעירייה. אני נמצאת שם כל מוצאי שבת ומארגנים את הסעודה, זו פשוט בושה וחרפה להגיע לשירותים העירוניים שם שאי-אפשר להיכנס, גם ליהודים, גם לנוצרים. אין בכלל לאנשים שאמורים לעבוד שם מטעם העירייה בשבת - - -

<היו"ר מירי רגב:>
בקיצור, העירייה לא עושה את תפקידה.

<הרבנית גרוסמן:>
מבחינת הניקיון זו קטסטרופה שם, ממש. בשבתות אמור להיות שם פועל ניקיון ערבי מטעם העירייה, הוא לא נמצא שם בכלל. אנחנו מגיעים לתפילה בבוקר, אין עובד, בערב אין עובד, ואנשים מגיעים לשירותים, גם נוצרים וגם יהודים בצורה מחפירה.

<היו"ר מירי רגב:>
פשוט לא יאומן איך גם בכותל הקטן וגם בקבר דוד אנחנו מגיעים בסוף לענייני האסלה.

<מינה פנטון:>
גם הספסלים, דברי על הספסלים שנלקחו. 

<היו"ר מירי רגב:>
ועדת הכנסת דנה בשירותים ובביוב על הכותל הקטן, זה לא יאומן. זה יפה.

<אורי מקלב:>
השירותים החשאיים. הוועדה לשירותים חשאים.

<היו"ר מירי רגב:>
ואתה יודע מה, זכינו.

<חיים נרגסי:>
כבוד היושבת-ראש - - -

<היו"ר מירי רגב:>
לא, לא ביקשתי את ההגנה שלך על ראש העיר כיועץ משפטי, זה אחר כך.

<חיים נרגסי:>
טוב.

<היו"ר מירי רגב:>
אני מסכמת את הדברים, הבנתי. 

<יוסף שווינגר:>
אם הוא לא מתקן את זה, עכשיו שיתקן את זה. מה זה קשור למשרד הדתות?

<הרבנית גרוסמן:>
אבל משרד הפנים למעלה לא עשה כלום.

<יוסף שווינגר:>
שיתקן את זה, מה זה קשור למשרד הדתות.

<הרבנית גרוסמן:>
סליחה, הרב שווינגר, זה לא קשור אליך. השומר למעלה אמר שלא מרשים לו לשים שם שלט, השומר אמר, נו.

<עידן גרוסמן:>
ככה נודע לנו, ככה נאמר. אם זו טעות - - -

<יוסף שווינגר:>
חדר הסעודה האחרונה לא קשור אלינו - - -
<הרבנית גרוסמן:>
בסדר, אנחנו מדברים על חדר הסעודה האחרונה, לא למטה.
<דוד אזולאי:>
השומר למעלה לא ינום ולא יישן.

<הרבנית גרוסמן:>
הרב שווינגר, לא דיברנו על למטה, דיברנו על חדר הסעודה האחרונה.

<יוסף שווינגר:>
דיברתם.

<עידן גרוסמן:>
לא הבנת אותנו.

<מינה פנטון:>
לכן חשוב מי אחראי.

<היו"ר מירי רגב:>
הבנו מה חשוב, לכן אנחנו מקיימים את הדיון הזה.

<קריאות:>
- - -

<היו"ר מירי רגב:>
סליחה, תודה. אני רוצה לסכם את הדיון. חבר הכנסת דוד אזולאי.
<דוד אזולאי:>
לצערי הרב אני נאלץ לחזור לדיון הקודם, אנחנו נמצאים באותה סיטואציה של הדיון הקודם, בדיוק אותו דבר. אני חושב שהרב רבינוביץ כאן העלה הצעה, וצריך לאמץ את ההצעה שלו. יש פה דברים שאחד נגד השני, אחד לא מכיר את השני. יש פה בעיה מרכזית אחת, וזה נושא השמירה, או של משרד הפנים או של עיריית ירושלים, מישהו כאן לא עושה מלאכתו נאמנה, ולכן הדברים נראים כפי שהם נראים. 

לכן, אני מציע, גברתי היושבת בראש, לאמץ בדברי הסיכום את דבריו של הרב רבינוביץ, שכל הגורמים הנוגעים בדבר ייפגשו, יקבלו החלטה ובא לציון גואל, ונוכל - - -
<יעקב אשר:>
אבל אם העירייה תיקח אחריות על ביצוע הדברים, כל עוד שהם לא יושבים יחד - - -
<דוד אזולאי:>
רגע, אבל ברגע שהם יושבים יחד בעניין - - -
<מינה פנטון:>
אבל יש דברים שהם לא מסמכות העירייה.
<היו"ר מירי רגב:>
זה לא קשור.

<דוד אזולאי:>
ברגע שכל הגורמים יושבים, מקבלים החלטה ומוכנים ליישם אז אין ויכוח. אם לא, אנחנו פה. תודה. 

<היו"ר מירי רגב:>
מי אתה? 

<מיכאל דוד:>
אני מישל דוד. אני חבר מרכז ליכוד ואני פעיל - - -
<היו"ר מירי רגב:>
זה ממש לא מעניין אותי שאתה חבר מרכז ליכוד.
<מיכאל דוד:>
אני פעיל בקבר דוד.

<היו"ר מירי רגב:>
לא הזמנתי אותך לכאן. הגעת לכאן - - -

<יעקב אשר:>
עד שסוף סוף מגיע לפה חבר מרכז ליכוד, גם אותו - - -

<היו"ר מירי רגב:>
לא, זה לא מעניין אותי, זה לא ליכוד וחברי מרכז.

<אורי מקלב:>
הוא מפייגלין, הוא לא מהקבוצה שלך, ממשה פייגלין.
<היו"ר מירי רגב:>
א', נכון, הוא לא מהקבוצה שלי. תתחיל מהתחלה.

<אורי מקלב:>
אבל עכשיו הוא נהפך, אחרי ניהול הדיון הוא כבר עבר לקבוצה שלך.
<היו"ר מירי רגב:>
הוא חבר מרכז, אתה אומר, של ימין קיצוני.

<יעקב אשר:>
הוא היה פעיל בליכוד.

<אורי מקלב:>
אחרי שהוא ראה איך שאת מנהלת את הדיון אז הוא עובר לקבוצה שלך. אני גם הייתי עובר אחרי דיון כזה.
<היו"ר מירי רגב:>
של ימין קיצוני אבל לא שלי. כן, תתחיל מהתחלה.
<מיכאל דוד:>
אני פעיל בקבר דוד כבר הרבה שנים. 

<היו"ר מירי רגב:>
יפה, זה הדבר החשוב שתגיד. בבקשה.

<מיכאל דוד:>
ברשות הרב וברשות יושבת-הראש, אני חושב שהתפקיד שלנו זה לא רק לשמור שהם לא ישירו שירים וזה, אלא אם אנחנו באמת כנסת ישראל, דוד המלך חשוב לנו, אז גם לדאוג שיהודים יוכלו לעשות מה שהם רוצים שם. לא רק לא צריכים - - -
<היו"ר מירי רגב:>
מה הם צריכים? מה הם רוצים לעשות והם לא עושים?

<מיכאל דוד:>
למשל, יש אירועים במוצאי שבתות. כשמאות ואלפי אנשים מגיעים לשיר, אנחנו עושים - - - 

<היו"ר מירי רגב:>
מי בא לשיר? יהודים או - ?
<מיכאל דוד:>
יהודים, במוצאי שבתות עם המשפחה. 

<דוד אזולאי:>
מלווה מלכה.

<יעקב אשר:>
מלווה מלכה.

<מיכאל דוד:>
יש מלווה מלכה.

<היו"ר מירי רגב:>
נו, אז מה הבעיה?

<מיכאל דוד:>
אין מקום שם - - -

<היו"ר מירי רגב:>
עם זמירות ישראל.

<יעקב אשר:>
דוד המלך, זו סעודת דוד המלך. 

<היו"ר מירי רגב:>
כן, נו, ו-?

<מיכאל דוד:>
אין למשל חשמל תקני כדי להביא לשם הגברה, אין שם מקום מסודר, בלי אור - - - 

<היו"ר מירי רגב:>
בקיצור, המקום לא מטופל.
<מיכאל דוד:>
לא מטופח, מוזנח, אין קולר שם. באמצע היום עוברים אנשים, אין קולר. כמה פעמים ביקשנו מהאחראי, מהנציגים של משרד הדתות, תשיגו לנו איזה מים נקיים שאנשים יוכלו לשתות.

<היו"ר מירי רגב:>
זו פשוט בושה.

<מיכאל דוד:>
לתגבר את הניקיון של השירותים במשך כל היום. יש הרבה הזנחה במקום. לא רק למנוע מהדברים, אלא לטפח את המקום כיהודי, כמקום של דוד המלך. 

<היו"ר מירי רגב:>
שמעת, מר יוסי? חשמל, מים, שירותים, דברים שהם באחריותך.
<מיכאל דוד:>
חשמל תקני.

<יוסף שווינגר:>
השירותים לא באחריותי. אנחנו השקענו שם - - - 

<היו"ר מירי רגב:>
אז הם באחריות מי? משרד המשפטים? 

<יוסף שווינגר:>
את רוצה לשמוע תשובה?

<עידן גרוסמן:>
העירייה.

<יוסף שווינגר:>
עיריית ירושלים.

<היו"ר מירי רגב:>
עיריית ירושלים.

<יוסף שווינגר:>
עם כל הכבוד, לא כל דבר זה אני.

<היו"ר מירי רגב:>
זאת אומרת, שירותים, חשמל וכו' זה עיריית ירושלים?

<יוסף שווינגר:>
לחלוטין. לחלוטין.

<היו"ר מירי רגב:>
הבנתי.

<יוסף שווינגר:>
בקבר עצמו, באתר עצמו שעליו אנחנו אחראים יש חשמל. הוא מדבר על סעודות שהם עושים ברחבה החיצונית, זה לא קשור לאתר קבר דוד, זה פרופר אחריות העירייה, אין לנו שום קשר לנושא. 

<אורי מקלב:>
אבל העירייה לא תשים תקעים בשביל לעשות טקסים, העירייה גם לא מתעסקת עם זה. 

<מיכאל דוד:>
יש לימוד בחצות. יש, כולל בחצות, מורידים לשם ספסלים, לא נותנים לאנשים להתפלל. בחצות אין תיירים, אין התנגשויות. המטרה זה שיהודים רוצים לבוא ולהתפלל באמצע הלילה. הרי קוראים תהילים באמצע הלילה - - - 

<היו"ר מירי רגב:>
נו?
<מיכאל דוד:>
מונעים את זה.

<היו"ר מירי רגב:>
מי מונע?

<מיכאל דוד:>
הרב רבינוביץ לא נותן לזה אישור. הרב פה, הרב יכול להעיד - - -

<היו"ר מירי רגב:>
הרב רבינוביץ, למה אתה לא נותן אישור?

<מיכאל דוד:>
אנחנו רוצים – יש כולל בחצות, יהודים שרוצים לבוא ללמוד בחצות. אלה שרוצים להכניס כיסאות שיוכלו ללמוד, מורידים את הכיסאות כל הזמן משם. 
<שמואל רבינוביץ:>
הרי יש כיסאות במקום ויש ספסלים במקום, לא יכול להיות שכל אחד יעשה כל מה שהוא רוצה, אחד רוצה - - - 

<מיכאל דוד:>
אני מדבר על אמצע הלילה.
<שמואל רבינוביץ:>
גם באמצע הלילה. אחד רוצה - - -

<יעקב אשר:>
בסדר, אתה תרצה בחצות, אחד ירצה בארבע לפנות בוקר - - -
<שמואל רבינוביץ:>
רוצה לעשות סעודה של שלום זכר בשתיים-עשרה בלילה במוצאי שבת והשני רוצה לעשות - - -
<מיכאל דוד:>
לא, זה כל לילה. הרב יודע שמדובר על כל לילה. יש אנשים שלומדים כל לילה שם.

<היו"ר מירי רגב:>
יש כללים.

<מיכאל דוד:>
לא נותנים להם.

<שמואל רבינוביץ:>
מי שרוצה ללמוד יכול ללמוד, אבל הוא צריך לעבוד לפי כללים. 

<מיכאל דוד:>
נכון. אז - - -

<היו"ר מירי רגב:>
סליחה, תודה. הבנתי את מה שאתה אומר, אני מקבלת את עמדת הרב, יש כללים למקום, מקום פתוח בשעות מסוימות, נסגר בשעות מסוימות. עם כל הכבוד, מי שרוצה שיבוא להתפלל בשעות שהמקום פתוח, לא כשבא לו עכשיו באמצע הלילה. לזה בא באמצע - - - 

<מיכאל דוד:>
אבל תפילת חצות קיימת הרבה זמן שם. 

<היו"ר מירי רגב:>
תודה. נטפל בעניין של החשמל, אתה צודק, ובעניין השירותים נטפל. 

<מיכאל דוד:>
וקולר? אם אפשר מים רגילים, וזה לא יזיק, לכולם, אפילו הנוצרים. 

<היו"ר מירי רגב:>
ברור, גם נוצרים צריכים לשתות.
<מיכאל דוד:>
ברור, אבל יש כאלה שחשוב להם יותר.
<היו"ר מירי רגב:>
תודה. יעקב אשר.

<יעקב אשר:>
אני רוצה לחזור פחות או יותר על הדברים שנאמרו, כי יש פה שתי נקודות. יש נקודה שדיברה עליה הגברת, שהיא נקודה של הכרסום במעמד שהולך וחוזר כל פעם מכיוונים אחרים, שזה לא הנושא היום כאן בוועדה אבל זה צריך בהחלט להיות תמרור אדום. השתתפנו בישיבה שהייתה כבר לפני כמה חודשים בעניין הזה, וצריך לראות שלא יהיה באמת כרסום במעמד של המקום. אבל הכרסום הכי גדול בסופו של יום זה שהמקום הזה שבעצם הוא גם אתר קדוש אבל הוא גם אתר תיירות. עם כל הכבוד, הוא אתר תיירות שכל עיר הייתה מתברכת בדבר כזה.

<היו"ר מירי רגב:>
נכון.

<יעקב אשר:>
כל עירייה הייתה רוצה שיהיה לה דבר מסוג כזה, להביא תיירות פנימה, תיירות שמתפללת או תיירות שלא מתפללת והדברים האלה. לכן, אני פשוט לא מצליח להבין, ואני חושב שזה הדבר הנכון לעשות, והלחץ הגדול כל עוד שלא יוכרע מי יהיה הגורם הדתי או הלא דתי שיטפל - - - 

<היו"ר מירי רגב:>
שעיריית ירושלים פשוט תטפל בזה. זה לא יאומן.
<יעקב אשר:>
שהעירייה תיקח את הסמכויות שלה כמו שהיא מטפלת במדרכות. אם מישהו זורק קופסה ברצפה במדרחוב הוא יקבל את הקנס שלו. מי שיפר את הכללים שם, יהיו אנשים שייאכפו את זה, זה מקום של העירייה, היא בעלת הבתים, היא האוכף, היא הריבון. בנושא הדתי - - -
<היו"ר מירי רגב:>
שלא יתחבאו, הם לא צריכים עלה תאנה, העירייה יש לה את הדברים שלה.
<יעקב אשר:>
כבוד הרב מציע, אם אתם רוצים מה שנקרא לעשות "ריענון של ההנחיות" כדי לראות איך לאכוף, מה לאכוף, הוא ייתן את המבט הדתי שלו לעניין הזה ואיך צריך לעשות את הדברים וכו'. אבל האכיפה והטיפול והשמירה על המקום צריכה להיות באחריות העירייה, נקודה. 

<היו"ר מירי רגב:>
מאה אחוז.

<אורי מקלב:>
תודה רבה לך, גברתי היושבת בראש, לא אחזור על דוברים שקדמו לי. אני חושב שאנחנו לא צריכים להמציא את הגלגל, הרי בסך הכול שמירה על מקומות קדושים ועל מקומות שבאים לבקר בהם גם מתפללים וגם תיירים, יש לנו בארץ, ונכון, בסדר גודל אחר כמו הכותל וכמו קבר רחל וכמו קבר רבי שמעון בר יוחאי, - - -
<יעקב אשר:>
בגלל שהוא לא נכלל, לא ברשימה הזאת.
<אורי מקלב:>
אבל, רק רגע.

<היו"ר מירי רגב:>
לקראת מירון אל תגיד עכשיו את רבי שמעון. אל תתחיל עכשיו, עוד מעט נעשה דיון על מירון. 
<אורי מקלב:>
אבל אני אומר לקראת הסדר, אנחנו צריכים לדעת שאנחנו לא מדברים על שמירה, אנחנו מדברים על זה - -

<היו"ר מירי רגב:>
זה לא יאומן.

<אורי מקלב:>
- - שעיקר הדגש צריך להיות על שמירה על הסדר. יש כאלה שאומרים לסדרנים - שמירה. בסופו של דבר אנחנו לא צריכים ללמוד את זה גם מראש עיריית ניו-יורק, שמקפידים על אי זריקה של סיגריה ועל ניקיון ברחוב, בסופו של דבר עושים סדר ואנשים מרגישים שהם מגיעים למקום מסודר, ואז אנשים גם רוצים לתרום למקומות כאלה ואז נראה גם את הברזים, נראה את כל מה שצריך מסביב. 

בקבר דוד המלך בתקופה האחרונה, אולי לאור החידוד הערכי שהיה בנושא הזה, גדל מספר המבקרים באופן דרמטי והשוהים מתפללים שם באופן גדול מאוד, זה לא מה היה פעם, לזה יש משמעויות בשטח. 
ולכן, אנחנו צריכים להתאים את עצמנו למה שקורה שם, לתת באמת כוח-אדם הרבה יותר גדול ממה שהיה. לכן, אם הרב רבינוביץ לקח על עצמו לנסות ולהסדיר את העניין הזה, אז זה צריך להיות מבורך ונקבל את התוצאות שלו. אם לא, את צריכה, גברתי, להודיע שבמידה שלא, הוועדה, ברשותך, תכנס שוב פעם את הגורמים וכמו שעשינו במקומות אחרים שבסוף מישהו ייקח את האחריות, והאחריות כוללת את כל מה שצריך באופן פיזי, כולל גם הסדרנות. אי-אפשר לנהל מקום בלי שיש סדרנים ששומרים על הסדר ומכוונים מה מותר ומה אסור, וזה טבעי. כן, לא בכל שעה ולא בכל עת אפשר לעשות סעודה גם בקבר שמעון הנביא סוגרים בשעה מסוימת. 
<היו"ר מירי רגב:>
נכון, בוודאי.
<אורי מקלב:>
אחרי זה אנחנו סובלים מכל מיני תופעות של הומלסים שישנים במקום.
<היו"ר מירי רגב:>
לא, אין לי בעיה, אבל מקום פתוח צריך לתת שירות לכלל האנשים, לתיירים שמגיעים לקבר - - 
<אורי מקלב:>
ולמתפללים ולשוהים שם, כן. תודה.
<היו"ר מירי רגב:>
- - ולמתפללים. מאה אחוז. תראו, קודם כול, אני אומרת לעצמי, זה פשוט מדהים, כשאתה כאזרח צופה מהצד, אתה אומר, מה, בטוח היהודים שומרים על המקומות הקדושים שלהם, ודואגים שכולם יבואו ויתפללו ושיהיה סטטוס-קוו והכל בסדר. ככל שאתה נכנס לדברים אתה אומר שזה לא יאומן איזו בושה, איך כל אחד זורק את הקוף על האחר רק כדי שהוא לא יצטרך לטפל. המשטרה לא, כי אתם לא – אתה רוצה להגיד משהו, אבי? 

<אבי ביטון:>
כן, שני משפטים. 
<היו"ר מירי רגב:>
בבקשה.

<אבי ביטון:>
קודם כול אין שינוי בסטטוס-קוו וצריך להגיד פה על השולחן, גם לא קיבלנו תלונות על שינוי בסטטוס-קוו גם בקבר דוד כמו בכותל הקטן. בגלל הנפיצות של המקום הצבנו שם מש"ק - שוטר קהילתי שנמצא, יש שם נקודת משטרה פעילה בקבר דוד שפתוחה בשעות הבוקר, ולאחר מכן יש שוטרים שנמצאים במקום. 
<מינה פנטון:>
איפה יש נקודת משטרה?

<אבי ביטון:>
אני דווקא כן רוצה לפרגן לעיריית ירושלים שהם שותף פעיל בכל העשייה האכיפתית במקום. אני מזכיר לכם מה היה בהר-ציון לפני כמה שנים, היו שם הרבה מאוד הומלסים, היו הרבה מאוד קבצנים. היום אתם מגיעים להר-ציון, וזו פשוט פנינה, אין הומלסים ולא קבצנים וזה מטופל והאכיפה שם נחושה. 
אני חושב, חברת הכנסת רגב, שהבעיה שם היא בעיה סטטוטורית, זאת אומרת, יש כמה מקומות שכל מקום מנוהל על-ידי רשות אחרת, אין מישהו אחד שמנהל את המקום הזה וקובע מדיניות, וזאת הבעיה העיקרית. לחדר הסעודה האחרונה יש את משרד הפנים, הקבר עצמו, הר-ציון עצמו מנוהל על-ידי רבינוביץ, וגם מבחינת עיריית ירושלים, העירייה לא יכולה לאכוף בתוך המקום שהוא המקום הקדוש, היא אוכפת בשטח ציבורי. ולכן אין איזשהו מישהו שמרכז שם את כל המקום וזאת הבעיה העיקרית של המקום כרגע כמו שאני רואה. 
<יעקב אשר:>
וכשאתה רוצה לבוא ולעשות סדר בזה אומרים לך: עכשיו זה נפיץ, אי-אפשר לעשות.
<היו"ר מירי רגב:>
בדיוק, פעם זה קשור לזה, פעם זה קשור לזה. אנחנו קשורים לכולם. על היהודים, לא משנה. הכי חשוב זה לעשות סדר, לשמור על המקומות הקדושים של האחרים, מה שקשור לנו זה קשור לנו, למה שנשמור עליו? שאף אחד לא ישמור עליו, זו המציאות, מציאות מאכזבת. 

<אורי מקלב:>
אלוקים ישמור.
<היו"ר מירי רגב:>
מציאות מאוד מאוד מאכזבת. לא, אין לכם מה להגיד. עיריית ירושלים הפעם אין לה יותר מה להגיד, פישלתם בגדול בעניין של הטיפול שלכם בקבר. 
<חיים נרגסי:>
אני לא מסכים.

<דוד קורן:>
אני לא מקבל את הקביעה הזו, זה לא נכון.

<היו"ר מירי רגב:>
מה אתה לא מקבל? אין מים, אין שירותים, אין קולר, אין ניקיון, מה אתה לא מקבל?

<דוד קורן:>
זה לא נכון, עובדתית זה לא נכון. 

<היו"ר מירי רגב:>
אז מה? מה?

<דוד קורן:>
אז אפשר לדבר? 

<היו"ר מירי רגב:>
אתה לא רוצה שהעורך-דין ידבר? אתה תדבר? מהר, כי אני רוצה לסכם.

<דוד קורן:>
אני אדבר, בסדר. זה בסדר, אני יודע גם לדבר בלי עורכי-דין, מסתדר יפה.

<היו"ר מירי רגב:>
נו, אז בבקשה.

<דוד קורן:>
דיבר מפקד המרחב ואמר דברים ברורים, המצב היום הרבה יותר טוב ממה שהוא היה. האם יש מה לשפר? כן. האם נעשה שיפור דרמטי בהיקף האכיפה, הניקיון, הטיפול העירוני? חד-משמעית כן. חד-משמעית כן. 
<היו"ר מירי רגב:>
קבר דוד מקום קדוש ליהודים ולנוצרים, יש סטטוס-קוו, אנחנו מכבדים את הסטטוס-קוו.
<מינה פנטון:>
לא קבר דוד. את אומרת קבר דוד, - - -
<היו"ר מירי רגב:>
מתחם - - - 

<שמואל רבינוביץ:>
מתחם הר-ציון.

<היו"ר מירי רגב:>
מתחם הסעודה האחרונה.

<מינה פנטון:>
קבר דוד והסעודה האחרונה.

<היו"ר מירי רגב:>
מתחם הסעודה אחרונה. יש סטטוס-קוו בעניין מתחם הסעודה האחרונה וזה מקובל על כולם. אבל צריך לוודא שזה אכן מתקיים ונשמר, על-ידי מי? על-ידי משרד הפנים, הוא האחראי על מתחם הסעודה האחרונה, והוא אמור לוודא. הסדרנים אמורים לוודא שכשתיירים עולים לשם הם לא שרים ולא מדליקים קטורת אלא הם פועלים על-פי הסטטוס-קוו. עכשיו, או שהסדרנים לא מכירים לא מכירים את הסטטוס-קוו או שהסדרנים לא רוצים לטפל בסטטוס-קוו. השר נתן הנחיה, השר לשעבר, חד וחלק, ברורה שיהיו יותר סדרנים, ולא מתבצע בגלל החלטת פקיד. 
ולכן, אני מבקשת שהשר ארדן יתייחס מחדש להחלטת השר גדעון סער; אני מבקשת שהרב רבינוביץ יסייע לו בעניין הזה ויגיד האם פקיד יכול לקבל החלטה שנוגדת החלטת שר. אני מציעה גם שהשר ארדן יעשה סדר בכלל עם המקומות הקדושים שמשרד הפנים אחראי עליהם. נקיים דיון עם השר ארדן על כל המקומות הקדושים שמשרד הפנים אחראי עליהם. יש לי איזו תחושה שהם מרגישים שאין עליהם פיקוח והם עושים מה שהם רוצים. צריך לרענן את הסדרים ואת הנהלים בקרב אותם סדרנים שאחראים על המתחם של הסעודה האחרונה, שיפעלו על-פי הסטטוס-קוו, לא פחות וגם לא יותר. זה בעניין הזה, משרד הפנים, זה אחד.
הדבר השני, עיריית ירושלים לא מבצעת את תפקידה בשמירה על מקום ציבורי, מעבר לזה שהוא מקום קדוש. מקום קדוש הוא מקום ציבורי ועיריית ירושלים צריכה לתת מענה בכמה היבטים: אחד, בכל סוגיית הרוכלות, בכל סוגיית הקבצנות שם, כל הסוגיה שמסביב לקבר, היא צריכה להביא יותר שיטור עירוני שיטפל בזה; הדבר השני, לוודא את כל – אני לא רוצה להגיד facilities – את כל הצרכים של התיירים ושל היהודים המתפללים, קרי, שיהיה שם קולר של מים, ושיהיה שם חשמל, ושיהיו שם שירותים- סליחה שאני מדברת על שירותים, אבל שיהיה שם גם נייר טואלט, וכשיש נייר טואלט, שיהיה גם פח לנייר טואלט, אם אתם רוצים אני אפרט לכם. הייתי מפקדת יחידה, עשיתי הרבה מסדרים, אני יכולה לפרט לכם מה צריך להיות במקום, גם מבחינת תיירים וגם מבחינת יהודים. אני לא נכנסת לכללים מתי הקבר פתוח וסגור. כשהקבר סגור הוא סגור. שלא יבואו להתפלל וללמוד כשהוא סגור, שיבואו להתפלל וללמוד כשהוא פתוח. אבל כשהוא פתוח, שהקבר ייתן מענה לכלל הצרכים של אזרח שמגיע. אם אני מגיעה לקבר של שמעון בר-יוחאי או לרבי מאיר בעל הנס, יש לי את הצרכים שאני צריכה, יש שם שירותים פתוחים, יש שם מים, לא יודעת למה זה שונה בקבר דוד. לא יודעת במה זה שונה. הקבר לא מטופל נכון על-ידי העירייה, נקודה. 

אני מקבלת את הצעתו של הרב, לפני שאני פונה למשרד המשפטים בעניין הכללת קבר דוד כמקום קדוש. אני לא רוצה לפתוח את הסוגיה הזאת, אבל אני רוצה שהמקומות הקדושים של היהודים יטופלו בכבוד הראוי להם, לא יותר מהנוצרים, לא יותר מהמוסלמים, אבל כמוהם בדיוק. גם לא פחות, חס וחלילה לא יותר, אבל לא פחות. ולכן, לפני שאפנה ואפתח את העניין של הכללת קבר דוד כמקום קדוש, אני מקבלת את הצעת הרב רבינוביץ שיקיים דיון מכין לקראת הדיון שלי ב-6 בינואר בעניין הזה ויסגור את הסמכויות של עיריית ירושלים, יסגור את הסמכויות של משרד הפנים, יביא לי נייר עבודת מטה מסודר: אלה הסמכויות, זה מה שעושה משרד הדתות, זה מה שעושה משרד הפנים, זה מה שכל גורם עושה, - - 

<שמואל רבינוביץ:>
המשטרה.
<היו"ר מירי רגב:>
- - ונוודא פיקוח. דווקא בשני הדיונים האחרונים אני חייבת לציין לטובה את המשטרה. 
<שמואל רבינוביץ:>
מירי, המשטרה לוקחת את זה יותר מדי.
<היו"ר מירי רגב:>
בצדק. כי היא יודעת שאותם מקומות הם מוקד לחיכוך, אם זה לא מוסלמים זה נוצרים, והם לא רוצים להעלות את זה לרמה הזאת, אז הם לוקחים את האחריות שהגורם הציבורי צריך לקחת. ולא, שלא ייקחו את זה במקום, לא במקום ראש עיריית ירושלים שממנה אנשים ומשלם להם כסף שיעשו את עבודתם. ושלא יביאו לי לפה משפטנים, שכל אחד יעשה את תפקידו, ניפגש עם משפטנים בבתי-המשפט. ומשרד הפנים, שלא יקבל החלטה של פקיד בניגוד להחלטת השר. כל אחד שיעשה את תפקידו. והמשטרה תטפל אם יש תלונות. אם יש תלונות היא תבוא לעשות סדר. והמשטרה בעניין הזה מטפלת בעניין כראוי. 

הבטחתי, כשהיה פה הרב שמחה קוק, שאקיים סיור של הוועדה במתחם וגם דיברתי על זה עם אבי, אבל היו כל כך הרבה אירועים, היה "צוק איתן" וכל כך הרבה אירועים שמנעו את זה מאתנו. אני לא יודעת אם הסיור עם הגורמים הרלוונטיים ייעשה לפני ה-6 בינואר, בכל מקרה מה שייעשה לפני שם יתייחסו גורמים לעניין, או בסיור או ב-6 בינואר. כרגע ב-6 בינואר זה הדיון של הכותל הקטן ושל קבר דוד. אם הסיור יהיה לפני אז יהיה לפני, אם הוא לא יהיה לפני, ב-6 בינואר שיבואו כל הגורמים עם תשובות. 

אני אומרת שוב, אני מצטערת שהכנסת צריכה להתעסק בכותל הקטן ובקבר דוד. אני חושבת שהכנסת צריכה להתערב בסוגיות אמיתיות אחרות. אבל אם המשרדים לא עושים את תפקידם וראש העיר לא עושה את תפקידו אז הכנסת תתערב, משום שאנחנו צריכים לכבד את המקומות הקדושים של כולם, של הנוצרים, של המוסלמים, של הדרוזים, ובשקט רק אני ואתם שומעים, גם של היהודים. תודה רבה לכולם. 

<הישיבה ננעלה בשעה 12:08.>
